O D Ô V O D N E N I E  

A. Všeobecná časť

	Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 125/1994 Z.z., ktorou sa  vydáva Poriadok pre výkon trestu odňatia slobody (ďalej len “návrh vyhlášky”) reaguje na návrh zákona č. ........../2001 Z.z., ktorým sa mení a  dopĺňa zákon č. 59/1965 Zb. o výkone trestu odňatia slobody v znení neskorších predpisov (ďalej len “návrh zákona”).

	V návrhu vyhlášky sa ujednocuje v súlade s návrhom zákona určenie výšky nákladov výkonu trestu odňatia slobody, keď riaditeľ ústavu povolí po vzájomnej dohode návštevu medzi blízkymi osobami, ktoré sú vo výkone trestu odňatia slobody (ďalej len “výkon trestu”) a spôsob evidovania peňažných prostriedkov v zákonnej mene, alebo cudzej mene, ktoré boli nájdené u odsúdeného po návšteve. Z vecného dôvodu a z hľadiska terminológie sa upresňuje výraz “finančné prostriedky” a “peňažné prostriedky” a upravuje sa v súlade s návrhom zákona výška finančnej odmeny, možnosť a spôsob výmeny peňažných prostriedkov v cudzej mene na peňažné prostriedky v zákonnej mene odsúdenému cudzincovi a osobe bez štátnej príslušnosti a tiež výška požadovanej výmeny a jej frekvencia. Tiež sa upresňuje, kde sa odošle hlásenie o nastúpení odsúdeného na výkon trestu.

	V súvislosti s prípravou návrhu zákona je potrebné zosúladiť príslušné ustanovenia v návrhu vyhlášky, predovšetkým tie, ktoré upravujú prijímanie balíkov a osobnú korešpondenciu odsúdených. Vzhľadom na to, že právo odsúdených prijať balík sa v návrhu zákona obmedzuje len na dvakrát ročne poštou a tiež v návrhu zákona sa obmedzuje množstvo korešpondencie, ktoré si odsúdený môže ponechať pri sebe, je potrebné precíznejšie upraviť aj predmetné ustanovenia v návrhu vyhlášky. 

	Predkladaný návrh vyhlášky si nevyžiada zvýšené čerpanie finančných prostriedkov zo štátneho rozpočtu.

B. Osobitná časť

K bodu 1

	Z dôvodu ujednotenia terminológie používanej v návrhu zákona je potrebné aj v návrhu vyhlášky upresniť používaný pojmový aparát.

K bodu 2

	Povinnosť uhradiť náklady výkonu trestu odsúdeným je oproti doterajšej praxi príliš všeobecná. Ak odsúdený neodôvodnene odmietne prácu, v návrhu zákona sa upravuje postup z hľadiska úhrady nákladov výkonu trestu a z tohto dôvodu sa navrhuje príslušné ustanovenie vypustiť.

	K bodu 3
	
	Zavedením bodovacieho systému sa umožní, aby odsúdený sám rozhodoval o množstve osobnej korešpondencie, časopisov a vlastných kníh, ktoré môže mať na cele pri sebe, pričom listová zásielka, časopis a vlastná kniha je ohodnotená určitým počtom bodov. Návrh vychádza z bodovacieho systému v nemeckom väzenstve, avšak nebol predmetom pripomienkového konania v ústavoch a jeho implementácia a aplikácia v praxi môže byť do značnej miery problematická.
 
K bodu 4

	Upresňuje sa postup ústavu o hlásení nástupu odsúdeného na výkon trestu.

K bodu 5

	Ujednocuje sa v súlade s návrhom zákona výška nákladov výkonu trestu a zvýšených nákladov výkonu trestu v prípade, ak riaditeľ ústavu povolí návštevu po vzájomnej dohode medzi blízkymi osobami.

	K bodu 6
 
	V súvislosti s narastajúcim počtom odsúdených, ktorí spáchali závažnú trestnú činnosť ako členovia organizovaných skupín a s prihliadnutím na nebezpečnosť ich trestnej činnosti je potrebné zabezpečiť aj osobitné ženijno-technické prostriedky na ich stráženie ako aj celkovú bezpečnosť v ústave. Takúto požiadavku možno zabezpečiť umiestnením týchto odsúdených na oddelení výnimočných trestov v určených ústavoch.

K bodu 7

	Upravuje sa zaevidovanie peňažných prostriedkov v zákonnej mene alebo v cudzej mene, ktoré odsúdený prevzal pri návšteve a po návšteve mu boli nájdené.

K bodu 8

	Ustanovuje sa postup v prípade, ak odsúdený obdrží listovú zásielku, ktorá obsahuje zákonnú menu alebo cudziu menu, kde je potrebné postupovať podľa príslušných ustanovení návrhu zákona.

	K bodu 9

	Z dôvodu čoraz častejšie sa opakujúcich pokusov zasielať odsúdeným poštou v balíkoch alebo pri návštevách nedovolené veci (alkoholické nápoje, drogy a iné nedovolené predmety), ktoré ohrozujú alebo maria účel výkonu trestu a bezpečnosť v ústave, v zákone sa navrhuje zredukovať počet balíkov na dvakrát ročne a tieto zasielať len poštou. Súčasne sa vychádza zo zásady, že odsúdený si môže nakupovať potraviny a veci osobnej potreby v ústavnej predajni. V návrhu vyhlášky sa tiež upresňuje postup po prijatí balíka poštou.

K bodu 10

	§ 43 sa vypúšťa z dôvodu, že postup pri prijímaní balíka je upravený v návrhu zákona a novom znení § 42 návrhu vyhlášky. Prijímanie peňazí upravuje návrh zákona a z tohto dôvodu v návrhu vyhlášky sa vypúšťa § 44.

K bodu 11

	Oprávnenosť schvaľovania sortimentu tovaru v ústavnej predajni a možnosti použitia bezhotovostného a hotovostného styku je ustanovená v zákone a z tohto dôvodu v návrhu vyhlášky sa vypúšťa.

K bodu 12, 13 a 14

	V súlade s požiadavkami praxe a návrhu zákona sa text upravuje v tom smere, aby nevznikli problémy pri zdanení vecnej odmeny udelenej odsúdenému. Ďalej sa upravuje v súlade s návrhom zákona výška disciplinárnej finančnej odmeny, ktorú môžu odsúdenému jednotliví nadriadení v ústave udeliť za vzorné správanie sa, statočný pomer k práci, alebo príkladný čin.

K bodu 15

	V súvislosti s výkonom disciplinárneho trestu zníženia vreckového je určená mesačná výška v Sk, ktorá sa odsúdenému musí ponechať.

K bodu 16

	Oprávnenosť použitia finančnej odmeny odsúdeného je ustanovená v návrhu zákona a z tohto dôvodu v návrhu vyhlášky sa vypúšťa.

K bodu 17

	Uvoľňovanie peňažných prostriedkov pred udelením voľna na opustenie ústavu je ustanovená návrhu zákona a z tohto dôvodu sa navrhuje z vyhlášky vypustiť.

	K bodu 18

	Vzhľadom na obmedzenie práva odsúdeného prijať balík len dvakrát ročne upravenom v návrhu zákona by bolo neprimerané, aby zákaz prijať balík bol súčasťou disciplinárnej praxe a ukladal sa ako disciplinárny trest.

K bodu 19

	Upresňuje sa minimálna výška vreckového, ktorá sa musí odsúdenému ponechať, ak sa mu vreckové znižuje.

	K bodu 20

	Úpravou práva odsúdeného prijať dvakrát ročne poštou v návrhu zákona je neopodstatnené ponechanie ustanovení § 81 a 87 vo vyhláške,  kde sa v súčasnosti diferencuje prijímanie balíkov s prihliadnutím na nápravnovýchovnú skupinu, v ktorej odsúdený vykonáva trest odňatia slobody.

K bodu 21

	Upresňuje sa možnosť a spôsob výmeny cudzích peňažných prostriedkov na peňažné prostriedky v zákonnej mene odsúdeného cudzinca a osoby bez štátnej príslušnosti a tiež výška požadovanej výmeny a jej frekvencia.

	K čl. II

	Navrhuje sa, aby vyhláška nadobudla účinnosť 1.marca 2002.